Həyat səviyyəsi 

Metodoloji izahatlar

Bu bölmədə ev təsərrüfatları başçılarının cinsinə görə orta aylıq adambaşına düşən gəlirlər və istehlak xərclərinin quruluşu, qida məhsullarının illik istehlakı, pensiyaçıların sayı və onlara təyin olunmuş aylıq pensiyaların orta məbləği, gender amili nəzərə alınmaqla İnsan İnkişafı İndeksi, qadınların səlahiyyətlərinin artırılması indeksi və s. barədə məlumatlar verilmişdir. 

Ev təsərrüfatlarının gəlirləri –  ev təsərrüfatlarının cəmi pul xərcləri və maliyyə aktivlərinin artması (azalması)  ilə müəyyən olunur. Bu metoda əsasən ev təsərrüfatları büdcələrinin tədqiqatı üzrə formalaşan gəlirlər göstəricisi ev təsərrüfatlarının öz xərclərini maliyyələşdirilməsi və hesabat dövründən əvvəllər yaradılmış əmanətləri cəlb etmədən  ev təsərrüfatlarının sərəncamında qalan pul vəsaitlərinin həcmi kimi başa düşülür. Bu göstəricilərdən ölkə üzrə mütləq ifadədə göstəricilərin hesablanması üçün deyil, xərclərin tərkibinin müəyyən olunması, hər hansı zaman kəsiyində baş vermiş struktur dəyişikliklərinin öyrənilməsi üçün istifadə olunması məqsədəuyğun hesab olunur.

Ev təsərrüfatlarının istehlak xərcləri – qidaya, qeyri-qida məhsullarına, alkoqollu içkilərin alınmasına, xidmətlərin ödənilməsinə çəkilən xərcləri əhatə edir. Ev təsərrüfatlarının vergi, rüsum, borc, aliment, cərimə, kreditlərin ödənilməsi və s. xərclər istehlak xərclərinə aid edilmir. 

